Dit lyk na 'staatskaping op skool' | Netwerk24
Dit lyk na 'staatskaping op skool'
Deur Nelia, Kleinmond 25 Januarie 2020 00:00
Dis vir my moeilik om te glo wat ek aanskou het ten opsigte van die "Terug Skool Toe"-skryfbehoeftes op ons klein kusdorpie.
Daar is 'n paar ondernemings op die dorp wat al baie jare skryfbehoeftes verkoop, en die ouers kan koop waar hulle wil.
Vir vanjaar se aankope het 'n sekere laerskool egter briefies aan die ouers gegee met al die besonderhede en pryse soos teen Oktober verlede jaar sodat die ouers pakkette by 'n bepaalde skryfbehoefte-onderneming op die dorp moet koop.
Natuurlik was dit verwarrend vir die ouers, want hoe dan nou? In die verlede kon jy koop waar jy wou! Sommige van die ouers en oupas en oumas is nuut op die dorp en weet nie van beter nie en is in die skool se wyse van handel ingeboelie!
Van die ander ondernemings se voorraad is goedkoper as dié van die betrokke winkel.
Hoe verstaan 'n mens dit ? Ons lewe in 'n demokratiese land met 'n vryemarkstelsel en daar word aan die skool se ouers, asook via die leerlinge, deur die laerskool voorgeskryf waar jy jou kind se skoolbenodigdhede moet koop? Wat 'n klomp twak is dit nie.
Dit klink vir my na ons regering wat sy eie familie en vriende met tenders bevoordeel . . . staatskaping. Dis skokkend om te sien dat daar selfs nou al in skole voorskrifte is van waar jy moet koop anders . . .? 'n Mens wonder maar net wat die voor­dele daaraan verbonde is.